Sigfried Hugemann , sem hefur starfað sem ráðgjafi í bönkum í Svíþjóð , Þýskalandi , Englandi , Hollandi og Belgíu , ritar grein í Morgunblaðið um Ísland og Evrópusambandið ( ESB ) 5. október . Allir áhugamenn um þetta málefni ættu að kynna sér efni greinarinnar . Hugemann nálgast viðfangsefnið með þeim rökum , að skref Íslendinga til nánara samstarfs við ESB , umfram það sem er að finna í EES-samningnum eða Schengen-samkomulaginu , feli í sér afsal réttinda í stað þess að styrkja stöðu Íslands . Hugemann segir Ísland búa að þremur mikilvægum auðlindum : fiski , orku og fólkinu í landinu . Þær séu í hættu gangi Ísland í ESB . „ Ísland er háð fiskiðnaðinum að miklu leyti en hann er a.m.k. 40% - 50% af útflutningstekjum landsins . Ef Ísland gerist aðili að ESB , yrðu Íslendingar tilneyddir til að gefa upp á bátinn ríkuleg fiskimið sem varin eru með 200 mílna landhelginni . Þar fyrir utan hefur ESB samþykkt rúmlega 700 lög og reglugerðir um fiskimið og fiskveiðistjórnun . Þetta risastóra regluverk myndi þýða gríðarlega neikvæða og kostnaðarsama formfestu sem Ísland þyrfti að borga fyrir á endanum . Ef Ísland gengur í ESB er hætta á að landið tapi meira en 40% af útflutningstekjum sínum . Ef landið tekur á sig slíka áhættu til lækkunar , þýðir slíkt í raun að borga fyrir að tapa tekjulindinni – sem er tvöföld firra . “ Hér víkur hann , að þeirri staðreynd , að EES-samningurinn nær ekki til sjávarútvegs , fiskveiða og fiskvinnslu . Þegar samið var um EES-aðild , var lagt höfuðkapp á að tryggja eignarrétt Íslendinga á útgerð og fískvinnslu . ESB-aðild jafngilti því , að fallið yrði frá þeim skilyrðum öllum einhliða af Íslands hálfu . Sérlausnir dygðu aldrei til að verja íslenskan sjávarútveg undan þeim ESB-regluhrammi , sem Hugemann lýsir . „ Rúmlega 90% af orkuþörf Íslands er fullnægt af innlendum orkugjöfum ( vatnsorku og raforku ) . Erlend fjárfesting í orkufrekri framleiðslu hefur verið mikilvægasta fjárfestingarstarfsemi í efnahag landsins á síðustu árum . Fólksfjöldi eykst stöðugt í heiminum um leið og jarðefnaeldsneyti þverr jafn og þétt . Samkvæmt rannsóknum náði olíuframleiðsla hámarki í heiminum árið 2006 og miðað við núverandi neyslumynstur dugar olían aðeins í um 40 ár til viðbótar . Náttúrulegir orkugjafar Íslands leiða til kostnaðarlækkunar og arðsemi í framtíðinni . Ísland gæti þar að auki orðið að „ þungamiðju “ í framtíðarsamfélagi sem keyrir á vetni . En innganga í ESB þýðir meira skrifræði og sterkari samkeppnisstöðu fyrir alþjóðleg fyrirtæki . Slíkt dregur úr arðsemi fyrir Ísland . Of margir búa við sára fátækt í olíuríkjum á meðan lítill hópur býr þar við ótrúlega velmegun . Noregur byggir sterka stöðu sína á olíu og fiski og er lifandi sönnun þess hversu mikilvægt er að standa fyrir utan ESB . Ef Ísland gengur í ESB mun landið borga fyrir að tapa tekjulindinni – sem er tvöföld firra . “ Enginn vafi er á því , að hin orkulitlu ESB-ríki munu telja það til grunnþátta þess , sem kallast „ social cohesion “ á ESB-ensku og íslenska mætti með orðunum „ allir á sama báti “ , að þeir , sem eigi orkulindir og hafi hag af þeim , miðli af þeim til hinna , sem minna mega sín . Sé ekki unnt að gera þetta með því að sækja orku beint til annarra skuli hinir orkuríku greiða jöfnunargjald . „ Social cohesion “ gjald hefur verið lagt á Noreg , Ísland og Liechtenstein vegna EES-samningsins . Ef Ísland gerist aðili að ESB verður jöfnunargjald lagt á Íslendinga með vísan til einstakra málaflokka . Hugemann segir þetta um fólkið : „ ESB er nú þegar með of stórt regluverk eins og sósíalískt þjóðfélag . Þetta regluverk gerði að engu sveigjanleika og valmöguleika einstaklingsins til að taka eigin ákvarðanir . Nú til dags er mjög erfitt að stunda ábatasöm viðskipti innan ESB , þar sem ofvaxin „ áhættustýring “ er til staðar sem dregur úr skilvirkni . … Ísland fengi ekki mikilvæga lagasetningu sem þarf til að stýra mikilli áhættu , heldur yrði Íslandi stjórnað af lögum ESB , þ.e. hinir harðduglegu Íslendingar yrðu að gefa frá sér dýrmæta valkosti sína . “ Að halda því fram , að Íslendingar kæmust til meiri áhrifa á evrópskum vettvangi með aðild að ESB , er ein lífsseigasta firran í umræðum um ESB-aðild Íslands . Erfitt er að átta sig á því , hvað þarf að nefna mörg dæmi um , að smáríki verða að sitja og standa eins og hagsmunir ESB eða stórþjóða bjóða , til að umræður um þennan þátt málsins komist á raunhæfan grundvöll . Icesave-málið er skýrt dæmi um , hvernig smáríki er sett í skrúfstykki til að það trufli ekki Brussel-kerfið . Árni M. Mathiesen , þáverandi fjármálaráðherra , taldi sig hafa náð samkomulagi við starfsbræður sína á fjármálaráðherrafundi í Brussel í október 2008 um , að gerðardómur fjallaði um Icesave-deiluna . Hin pólitíska ákvörðun um slíkan gerðardóm var framsend til útfærslu hjá sendiherrum og embættismönnum ESB . Eftir tvo sólarhringa kynnti lagaþjónusta ESB reglur um gerðardóminn ESB í vil og niðurstöðu gerðardómsins , einnig ESB í vil . Þá ákvað Árni að leggja til við ríkisstjórn Íslands , að hún segði sig frá gerðardóminum , sem var gert . Hefði Ísland verið í ESB , hefði það orðið að sæta þessum afarkostum . Þeir tóku mið af því , að hvorki yrði látið reyna á veilur í hinu evrópska regluverki né gengið gegn vilja Hollendinga og Breta . Við svo búið greip Brussel-valdið ásamt Bretum og Hollendingum til þess að beita öðrum ráðum til að beygja íslensk stjórnvöld . Öllum er ljóst af hvílíku offorsi málið hefur verið sótt auk þess sem Alþjóðagjaldeyrissjóðurinn hefur verið misnotaður í þágu Icesave-afarkostanna . Á heimavelli er einn alvarlegasti , pólitíski þáttur Icesave-málsins , að ESB-aðildarsinnar hafa frá fyrsta degi verið andvígir því , að Íslendingar létu reyna á einstaka þætti EES-bankareglnanna fyrir dómstóli . Þeir hafa óttast , að það spillti áformum þeirra um aðild Íslands að ESB . Þótt á þetta samhengi hafi verið bent frá upphafi Icesave-deilunnar , hefur því ekki verið haldið á loft sem skyldi . Lilja Mósesdóttir , þingmaður vinstri / grænna , þurfti til dæmis að ræða við þingmann breska Verkamannaflokksins á þingi Evrópuráðsins í Strassborg til að átta sig á þessu samhengi . Sagði hún nýlega , að þetta hefði áhrif á afstöðu sína til ESB-aðildar , en hún lagði aðildarsjónarmiðinu lið , þegar greidd voru atkvæði um tillögu ríkisstjórnarinnar 16. júlí síðastliðinn . Sigfried Hugmenn lýkur grein sinni í Morgunblaðinu á þessum orðum : „ Hlutfallslega eru efnahagslegar stoðir Íslands mun sterkari heldur en ESB . ESB færir auðinn frá sterkari þjóðum til fátækari aðila innan sambandsins . Innganga í ESB þýðir flutning á auði frá Íslandi til ESB og Ísland gæti aldrei borgað upp skuldir sínar . Áhætta til lækkunar við inngöngu í ESB er óviðráðanleg , þar sem skriffinnar ESB munu taka völdin ( sjá t.d. „ Icesave “ ) . Þrátt fyrir að mörg ljón séu í veginum , má með sanni segja að varla sé til neitt land í heiminum sem eigi sér jafn vænlega og vongóða framtíð . Skorað er á Íslendinga að endurtaka ekki sömu mistök og forfeður þeirra gerðu árið 1262 . Ísland frjálst og erlenda yfirboðara burt ! “ Sama dag og þessi grein birtist íMorgunblaðinu er sagt frá því í Fréttablaðinu , að Eiríkur Bergmann Einarsson , Evrópufræðingur Háskólans á Bifröst , telji , að samningsmarkmið Íslendinga í viðræðum við Evrópusambandið um landbúnaðarmál skuli vera stuðningur við hefðbundinn fjölskyldubúskap . Stefna eigi að því að bændur sem búa á fjölskyldubúi og stunda sauðfjár - eða kúabúskap fái aukna styrki ef Ísland gengur í Evrópusambandið . Aðild að sambandinu bitni einkum á kjúklinga - og svínabúum í landinu . Sama dag og þessi frétt birtist er sagt frá því , að kúabændur í ESB-löndum streymi til Brussel til að mótmæla niðurskurði á styrkjum til þeirra . Belgískir kúabændur hafi gripið til þess ráðs að dreifa mjólk á akra sína . Nýtt smjörfjall er að verða til á ESB-svæðinu . Það er mikil bjartsýni að búast við því , að í samningum við Ísland víki ESB úr vegi til að stuðla að aukinni mjólkurframleiðslu . Auðvelt er að komast að þeirri niðurstöðu , að Bændasamtök Íslands hafi meiri þekkingu á því , hver yrðu örlög íslensks landbúnaðar innan ESB en Evrópufræðingurinn á Bifröst . Íslenskur landbúnaður í núverand mynd hyrfi einfaldlega úr sögunni , gengi Ísland í ESB .